שודדי הקאריביים: נקמתו של סלזאר

עלילת הסרט

בפרולוג של הסרט, הנרי טרנר, נער בן 10, מתגנב מביתו בחשכת הלילה על מנת לקחת סירה ולהפליג עימה אל קואורדינטות ספציפיות, שם עתידה ספינת "ההולנדי המעופף" להופיע ברגע שהיא עולה ממעמקי האוקיינוס. הנרי פוגש את אביו, ויל טרנר, ומספר לו שהוא מצא דרך לשבור את הקללה ולשחרר אותו מן הספינה שלו. ויל, אם כי מתרגש למראה בנו, אינו מאמין שדבר כזה אפשרי ומורה להנרי לחזור אל אימו ולא לשוב לחפש אחריו לעולם.
תשע שנים לאחר מכן, הנרי משרת על ספינת מלחמה בשירות חיל הים המלכותי הבריטי. בעודם רודפים אחר ספינת פיראטים, הנרי מבין כי הקפטן עומד להפליג אל תוך משולש ברמודה, מקום מסוכן ובוגדני ומזהיר את הקפטן, אך הקפטן אינו שועה לאזהרותיו של הנרי. כאשר הם מפליגים לתוך המשולש, הם נתקלים בספינה טרופה המתעוררת לחיים יחד עם מלחים מתים, אשר בראשותם עומד קפטן סלזאר. צוות הרפאים משתלט על הספינה והורג את כל מי שנקרה בדרכו. בבטן הספינה, סלזאר פוגש בהנרי, שנזרק לתא אסירים בשל אזהרותיו, שם הוא רואה כרזת "מבוקש" על קפטן ג'ק ספארו. סלזאר מאפשר להנרי לחיות על מנת להעביר מסר לג'ק.
בינתיים, אישה צעירה בשם קארינה סמית' נשפטת למוות באשמת כישוף - למעשה הידע המדעי שלה על אסטרונומיה והורולוגיה. קארינה מצליחה להימלט מן התא שלה ונתקלת בג'ק, שמנסה לשדוד בנק עם הצוות שלו. קארינה, שבינתיים פגשה גם את הנרי שנשפט למוות על בגידה לכאורה בספינת הצי המלכותי, מספרת להנרי שהיא מכירה דרך למצוא את קלשונו של פוסידון, חפץ רב עוצמה המעניק לבעליו שליטה מלאה על הים. קארינה עוזרת להנרי להימלט, אבל גם היא וגם ג'ק נלכדים ומועברים לכיכר העיר על מנת להוצא להורג. יחד עם הצוות של ג'ק, הנרי עוזר להם להימלט והם מפליגים משם על הספינה של ג'ק, "השחף הגוסס". קארינה מציבה את עצמה בעמדה עליונה באמצעות המפה שברשותה והידע הרחב אשר יכולים להוביל אותם אל הקלשון של פוסידון, אך באי רצון מוחלט, היא מסכימה להצטרף אל הנרי וג'ק על מנת להשיג את מטרותיהם. ברם, סלזאר והצוות שלו בורחים ממשולש ברמודה, והוא מכריח את קפטן ברבוסה לעזור לו לעקוב אחרי ג'ק ולהרוג אותו. סלזאר מספר לברבוסה איך הוא וצוותו הפליגו פעם אל תוך הים במטרה להרוג כל פיראט, עד שהם נתקלו בג'ק ספארו, שעוד לא היה קפטן. ג'ק הערים עליהם לשוט אל תוך משולש ברמודה, שם סלזאר וצוותו מתו וקוללו להישאר מתים, בעודם לכודים לנצח בתוך המשולש.
ברם, ספינתו של סלזאר מאתרת את "השחף הגוסס", אך עם זאת, ג'ק, הנרי וקארינה נמלטים בסירת משוטים בעוד הצוות נשאר על הסיפון כדי לגרום הסחת דעת. סלזאר וצוותו מגלים את התחבולה, ורודפים אחרי ג'ק במקום, אך עם הגעתו לאי קטן, ג'ק מבין כי צוות הרפאים אינו מסוגל לדרוך על הקרקע.
בנקודת השיא, ברבוסה מופיע ומחליט לעזור לג'ק על ידי החזרת "הפנינה השחורה" לגודלה המקורי. יחד, הצוות מפליג משם אל מיקומו של הקלשון של פוסידון, המתגלה כאי קטן אשר נסתר מהמפה. שתי הספינות נלחמות זו בזו. כאשר הם מגיעים לקברו של נפטון, סלזאר חוטף את הנרי ונכנס אל גופו. ג'ק, קארינה וברבוסה מוצאים את הקלשון חבוי בתחתית האוקיינוס. סלזאר מגיע למקום (בתוך גופו של הנרי), נלחם בג'ק. סלזאר משיג את הקלשון ומתנתק מגופו של הנרי וכשנראה כי ידו על העליונה, הנרי משיג את הקלשון ומבין כי הריסתו תשבור כל קללה הקשורה לים. הנרי מצליח להרוס את הקלשון ולהחזיר את סלזאר ואת צוותו למצבם המקורי. ברם, סלזאר וכמה מאנשיו נאחזים בעוגן של "הפנינה השחורה", כשבכוונתם להרוג את ג'ק יחד עימם. ברבוסה, שחושף בפני קארינה כי היא בתו, מקריב את עצמו, הורג את סלזאר ואנשיו סופית, ובכך מציל את כולם.
באפילוג של הסרט, הנרי מביט באביו, ויל, בעודו פוסע על הקרקע, כששוב אינו קשור אל "ההולנדי המעופף", ומתאחד סוף כל סוף עם אליזבת סוואן. קארינה משנה את שמה מסמית' לברבוסה, וג'ק מפליג עם הצוות שלו ועם ג'ק הקוף על סיפונה של "הפנינה השחורה".
בסצנה שלאחר כתוביות הסיום, ויל ואליזבת ישנים כאשר אל חדר השינה שלהם נכנסת צלליתו של דייוי ג'ונס. ויל מתעורר ומניח כי הוא חווה סיוט, אך הוא אינו מבחין בשלולית מים שג'ונס השאיר מאחור.

פיתוח

חברת וולט דיסני הצהירה כי תסריטאי הסרט הרביעי טרי רוסיו נשכר לכתוב את התסריט לסרט החמישי עם התסריטאי־שותף שלו טד אליוט, אך אליוט פרש מהעבודה על התסריט.
ג'וני דפ אישר כי ישתתף בצילומי הסרט אם "התסריט יהיה טוב ומהנה". באוקטובר 2011, המפיק ג'רי ברוקהיימר אישר כי הוא עובד על תסריט עבור הסרט החמישי בסדרה. עקב ההצלחה הפיננסית של הסרט הרביעי בסדרה, במאי הסרט רוב מרשל היה אמור לשוב לביים גם את הסרט החמישי וביולי 2011 אף דווח כי ג'וני דפ חתם על חוזה לגילום דמותו של ג'ק ספארו בסרט נוסף. על פי דיווחים שונים, מפיקים מחברת דיסני טענו כי אורלנדו בלום ישוב לגלם את דמותו של וויל טרנר בסרט החמישי. אך אף הצהרה שכזו לא נשמעה מפי השחקן.
במרץ 2013 התפרסם שבין השחקנים יהיה גם חבר להקת הביטלס, פול מקרטני.
באוגוסט 2012 הדיווח לפיו דפ חתם על חוזה לסרט חמישי אושר רשמית, כאשר ג'וני דפ חתם על חוזה לגילום דמותו של ספארו בסרט ההמשך ובנובמבר 2012 הספינה "נקמת המלכה אן", ששימשה לצילומי החוץ של הספינה "הפנינה השחורה" הועברה מלונג ביץ', קליפורניה להוואיי, היכן שנערכו גם צילומי הסרט הרביעי בסדרה.

טרום־הפקה

ב־14 בינואר 2013, אולפני וולט דיסני וג'וני דפ, אישרו כי הפקת הסרט החמישי בסדרה יצאה לדרך, והסרט צפוי לצאת לאקרנים ב־10 ביולי 2015. ב־9 במאי 2013 אתר האינטרנט Deadline.com דיווח כי פרדריק בונד, רופרט סאנדרס, יואכים רונינג ואספן סאנדברג מועמדים לביים את הסרט הצפוי, ב־29 במאי אותה שנה אושר כי הבמאים הנורווגיים, רונינג וסאנדבג יביימו את הסרט החמישי בסדרה וההפקה תצא לדרך בינואר 2014. באוגוסט 2013 נחשף שמו המלא של הסרט החמישי בסדרה: "שודדי הקאריביים: המתים אינם מדברים".
בספטמבר 2013 חברת וולט דיסני החליטה לדחות את מועד עליית הסרט לאקרנים לקיץ 2016 וב־28 ביולי 2014 חברת וולט דיסני והמפיק ג'רי ברוקהיימר הודיעו כי החליטו לדחות את מועד עליית הסרט לאקרנים ל־7 ביולי 2017.

צילומים וליהוק

צילומי הסרט החלו באפריל 2015, לאחר שממשלת אוסטרליה הסכימה להעניק סכום כסף עבור ההפקה, שחלק ממנה נערך באוסטרליה במשך חמישה חודשים. בינואר 2015 הוחל בבניית סט צילומים בהינטרלנד, בחוף הזהב שקווינסלנד, אוסטרליה.
לצד הבמאים יואכים רונינג ואספן סאנדברג, נשכרו גם ג'ף נתנזון וטרי רוסיו לכתוב את התסריט לסרט. דיסני אישרו כי כריסטוף ואלץ נשקל כמי שצפוי לגלם את הנבל בסרט, אך השחקן פרש לבסוף בשל עומס בלוח הזמנים שלו ובאוקטובר 2014 פורסם כי חאווייר ברדם ניהל מגעים לגילום הנבל בסרט. מלאכת הליהוק נמשכה עד ינואר 2015. מרבית הצילומים הושלמו כבר ב־8 ביולי 2015, אך רק ב־21 ביולי 2015 הבמאי יואכים רונינג הכריז דרך חשבון הטוויטר שלו שהצילומים הושלמו סופית לאחר 95 ימי צילומים.

גמר־הפקה

החל מיולי 2015 החלה עבודת הפוסט־פרודקשן והוספת האפקטים הוויזואלים הנדרשים, מלאכה שנמשכה עד סוף שנת 2015.
בינואר 2016 נודע כי צאת הסרט תוקדם בחודשיים ובמקום ביולי 2017 הסרט יצא לאקרנים ב־26 במאי 2017.